Salah sijining bakul rujak curek sing ditemoni JB yaiku ibu Tri Handayani sing dodolan ing ngarepe omahe ing Jl. KH Sajad 172 Sumenep. Bu Tri sing asli saka Banyuwangi kuwi dodolan rujak wiwit pitung taun kepungkur. Jare diarani rujak curek merga carane nggawe diurek-urek. Wiwit kapan mulai ana sing dodolan rujak curek? Bu Tri ora ngerti, ning ing Kabupaten Sumenep ing kampung-kampung lan desa-desa akeh wong dodolan. Apa maneh Sumenep kuwi penghasil timun. “Timun Sumenep karo timun dhaerah liya rasane seje. Luwih enak, renyah, lan luwih awet ora cepet bosok,” kandhane. Miturut Bu Tri sing seneng tuku rujak curek kuwi umume bocah-bocah lan para remaja. “Yen bocah-bocah istirahat sekolah utawa mulih sekolah akeh sing padha tuku, dipangan karo mlaku utawa dolanan karo kancane.”